**La Marea Blanca exigeix al Govern en funcions que deixi d’aplicar mesures que afavoreixen la privatització sanitària**

A través d’una acció als Serveis Territorials de Salut a Lleida, la Marea Blanca de Ponent i Pirineus ha denunciat que el Govern, malgrat estar en funcions, està accelerant els canvis organitzatius al sistema públic de salut de Lleida. Les mesures, impulsades des de la gerència de l’Institut Català de la Salut, representen un “canvi de model en l’organització de la sanitat de Lleida” i **la Marea n’exigeix al Govern l’aturada de la seva aplicació**.

La Marea denuncia que aquestes mesures tendeixen cap a un sistema sanitari més privatitzat i entén que “un Govern en provisionalitat” no pot seguir imposant un model sanitari marcadament neoliberal. “En un moment de qüestionament del model de país, cal que els catalans i les catalans puguin definir també el model de sanitat que volen” ha recordat una portaveu.

**“Les mesures es fan des de l’obscurantisme i la imposició”**

La Marea ha denunciat que aquests canvis s’estan executant sense la participació dels professionals ni dels usuaris. Malgrat que oficialment es parla de *treball en equip*, de construcció *d’equips multidisciplinars*, de *seguretat clínica*, etc. la majoria dels professionals no han estat informats del sentit dels canvis. Molts treballadors han manifestat la seva preocupació per uns canvis que consideren imposats, poc clars i injustificats en la seva viabilitat

**Mesures representen un canvi de model organitzatiu a la sanitat pública**

El Govern en funcions accelera, a la pràctica, el canvi de model que CiU preveia per les estructures de gestió i coordinació sanitàries, que inclou nous coordinadors i càrrecs intermitjos (posats a dit) i ho fa sense un pla estratègic i de viabilitat.

**La Marea denuncia “prestamisme laboral”**

Com preveia el projecte de Consorci Sanitari (en el seu annex *Pla d’Integració del personal*), -que fou aturat al Parlament després d’un any i mig de mobilitzacions a tot el territori- s’està produint una cessió de professionals entre estructures (Primària, Arnau de Vilanova i GSS -que gestiona l'Hospital de Santa Maria-). Aquesta pràctica, provoca incertesa en els professionals i precaritza les seves condicions.

**L’objectiu és descapitalitzar GSS i justificar el Consorci**

La Marea observa que aquestes pràctiques cerquen també debilitar econòmicament els agents que gestionen la sanitat pública de Lleida per posteriorment insistir en la necessitat d’un Consorci.

**Uns canvis que no milloren la qualitat assistencial als i les pacients**

Cap d’aquests canvis, centrats en el guany econòmic, reverteix positivament en els pacients. Els professionals fa dies que estan denunciant una sobrecàrrega de treball, les contractacions segueixen afavorint la precarietat, la incertesa i la temporalitat, els nous models de gestió afavoreixen la mercantilització en la direcció per objectius, i tot plegat afavoreix l’angoixa per donar una qualitat assistencial i una seguretat en els processos mèdics i d’infermeria.

Lleida, 28 d’octubre de 2015

**Marea Blanca de Ponent i Pirineus**

ass.sanitat.lleida.info@gmail.com

<http://www.facebook.com/MareaBlancaLleida>

[twitter.com/MareaBlancaLl](https://twitter.com/MareaBlancaLl)